Sarah Palin
Sarah Palin, Sarah Louise Heath Palin, f. 11.2.1964, amerikansk politiker. Sarah Palin var borgmester i den lille by Wasilla i Alaska 1996-2002, formand for Alaska Oil and Gas Conservation Commission 2003-04, og republikansk guvernør i Alaska 2006-09. Hun vandt guvernørposten efter at have ført kampagne mod korruption i Alaskas Republikanske Parti. Hun står for traditionelle socialkonservative synspunkter, fx mht. våben og abortspørgsmål. John McCain udpegede hende i august 2008 som sin vicepræsidentkandidat; valget af hende var overraskende, eftersom hun stort set var ukendt uden for Alaska. Hun valgte i 2009 overraskende at træde tilbage som guvernør. Sarah Palin har ved flere lejligheder fremstået som en uofficiel talsperson for Tea Party-bevægelsen og har gennemrejst USA for at promovere sine bøger, der er solgt i millionoplag.